**VPRAŠANJA IN ODGOVORI, POVEZANI Z JAVNIM RAZPISOM: PODPORA MIKRO, MALIM IN SREDNJE VELIKIM PODJETJEM S PODROČJA TURIZMA ZA POVEČANJE SNOVNE IN ENERGETSKE UČINKOVITOSTI**

Datum: 19. 12. 2019

1. VPRAŠANJE: Ali je pogoj, da se na javni razpis lahko prijavijo le MSP-ji, ki imajo registrirane nastanitvene kapacitete in hkrati registrirano dejavnost za restavracije in gostilne?

*ODGOVOR: Upravičene turistične kapacitete so nastanitveni obrati ter restavracije in gostilne. Prijavijo se lahko MSP-ji, ki so registrirani za eno od navedenih dejavnosti iz poglavja 3 javnega razpisa in imajo ali nastanitvene kapacitete, ali restavracijo/gostilno, lahko pa tudi oboje.*

1. VPRAŠANJE: Ali lahko kandidira na razpis podjetje, ki ima glavno dejavnost 56.101 (gostilne in restavracije) ter obenem nima nastanitvenih kapacitet?

*ODGOVOR: DA, na razpis se lahko prijavi podjetje, ki ima registrirano in izvaja eno od dejavnosti iz poglavja 3 javnega razpisa. Obstoj nastanitvenih kapacitet ni pogoj za kandidiranje.*

1. VPRAŠANJE: Ali podjetja, ki imajo registrirano le dejavnost nastanitve in ne ustvarjajo prihodkov iz gostinske dejavnosti nimajo pogojev za prijavo?

*ODGOVOR: Za gostinsko dejavnost se šteje priprava in strežba jedi in pijač ter nastanitev gostov (1. člen Zakona o gostinstvu). Med prihodke iz gostinske dejavnosti so torej štejejo prihodki iz dejavnosti nastanitev gostov in iz dejavnosti priprava in strežba jedi in pijač. Podjetje, ki ima registrirano dejavnost nastanitve in s tem pridobiva prihodek iz gostinske dejavnosti, izpolnjuje pogoj za prijavo.*

1. VPRAŠANJE: Kateri prihodki iz gostinske dejavnosti so glede na rok oddaje 20. 1. 2020 verodostojni – prihodki za leto 2019 ali 2018?

*ODGOVOR: Glede na to, da do 20.1.2020 podjetja še nimajo urejenih podatkov o poslovanju podjetja za leto 2019, so za prijavo vlog na ta rok ustrezni podatki o poslovanju podjetja za leto 2018.*

1. VPRAŠANJE: Kaj se smatra za dokazilo o doseženih prihodkih iz gostinske dejavnosti?

*ODGOVOR: Za dokazilo o doseženih prihodkih iz gostinske dejavnosti se šteje izkaz poslovnega izida za preteklo leto ali računovodski izkaz poslovanja podjetja. V primeru, da podjetje pridobiva prihodke iz različnih dejavnosti, mora za dokazilo o doseženih prihodkih predložiti ločeno računovodsko evidenco prihodkov iz gostinske dejavnosti. V primeru, da podjetje izvaja samo dejavnost nastanitev gostov, je ustrezno dokazilo potrdilo o plačani turistični taksi.*

1. VPRAŠANJE: Ali bo na podlagi podpisane pogodbe v letu 2020 rok za oddajo zahtevka 30.9.2022?

*ODGOVOR: Upravičenec lahko po podpisu pogodbe vloži več zahtevkov za izplačilo, skladno z dinamiko, opredeljeno v vlogi, vendar ne po 30. 9. 2022. Operacija se mora zaključiti najkasneje v roku 2 let od podpisa pogodbe, zato je skrajni rok za zadnji zahtevek odvisen od posamezne operacije oz. pogodbe.*

1. VPRAŠANJE: Ali je potrebno dokazovanje lastnih sredstev in kreditov pri finančni konstrukciji?

*ODGOVOR: NE, prijavitelj podatke o lastnih sredstvih, kreditih in premostitvenih sredstvih vnese v spletni obrazec. Prijavitelj mora vlogi priložiti* *Izjavo o izpolnjevanju in sprejemanju razpisnih pogojev ter o resničnosti in točnosti podatkov, ki jih je navedel v vlogi.*

1. VPRAŠANJE: Lastnik podjetja ima v lasti starejši objekt, ki se drži obstoječe restavracije, v katerem namerava urediti nastanitvene zmogljivosti za svoje goste. Objekt trenutno ni v uporabi in je potreben celovite energetske sanacije. Ali je ureditev nastanitvenih zmogljivosti v tem objektu upravičen strošek po tem javnem razpisu?

*ODGOVOR: NE, pogoj javnega razpisa je, da se turistična dejavnost v objektu, ki je predmet investicije, dejansko izvaja najmanj 12 mesecev pred oddajo vloge. Stroški za izvedbo novogradenj ali dozidav objektov ter stroški za vzpostavitev novih turističnih kapacitet v že obstoječem objektu, niso upravičeni.*

1. VPRAŠANJE: Pri prenovi zunanjega ovoja stavbe se bodo zmanjšale površine fasad in povečale steklene površine. Skupna površina zunanjega ovoja ostane nespremenjena. Ali je tovrstna izvedba obnove zunanjega ovoja stavbe dopustna oz. upravičena?

*ODGOVOR: V okviru ukrepa: obnova zunanjega ovoja stavbe je dopustno povečanje ali zmanjšanje steklenih površin, v kolikor bo po izvedenem ukrepu dosežena večja energetska učinkovitost objekta.*

1. VPRAŠANJE: Ali spadajo pod celovito energetsko obnovo tudi senčila za stavbno pohištvo in vhodna vrata?

*ODGOVOR: Senčila za stavbno pohištvo sodijo v okvir ukrepa: obnova posameznih elementov ali celotnega zunanjega ovoja stavbe in so upravičen strošek. Obnova oz. nadomestitev obstoječih vhodnih vrat z novimi je upravičen strošek, v kolikor nova vhodna vrata izkazujejo večjo toplotno izolativnost.*

1. VPRAŠANJE: Ali je pri zamenjavi sistema ogrevanja (zamenjava radiatorskega ogrevanja s talnim) upravičen strošek tudi izolacija za talno gretje?

*ODGOVOR: DA, strošek izolacije za talno gretje je upravičen, v kolikor je neposredno povezan z izvedbo ukrepov za večjo energetsko in snovno učinkovitost ter za večjo rabo obnovljivih virov energije.*

1. VPRAŠANJE: Ali je lahko sistem za izkoriščanje odpadne toplote tudi lokalno prezračevanje z izkoriščanjem odpadne toplote – rekuperacija?

*ODGOVOR: DA, vgradnja lokalnih elementov za izkoriščanje odpadne toplote je upravičen strošek.*

1. VPRAŠANJE: Kako se dokazuje poraba sanitarne in pitne vode, v kolikor objekt ni priključen na javni vodovod?

*ODGOVOR: V kolikor na območju, kjer je nastanitveni objekt, ni organizirana distribucija vode na način, da bi prijavitelj razpolagal s količinskimi podatki o dobavljeni vodi, mora prijavitelj predložiti podatke o porabljeni vodi v obdobju pred operacijo in po izvedeni operaciji na podlagi lastnih meritev porabe vode.*

1. VPRAŠANJE: Ali je zamenjava varčnih splakovalnih kotličkov upravičen strošek?

*ODGOVOR: DA, nadomestitev splakovalnih kotličkov z bolj varčnimi kotlički je upravičen strošek.*

1. VPRAŠANJE: Ali je upravičen strošek tudi izolacija (termo in hidro) AB plošče?

*ODGOVOR: Termo izolacija AB plošče je upravičen strošek, v kolikor poseg prispeva k energetski učinkovitosti objekta; hidro izolacija AB plošče ni upravičen strošek.*

1. VPRAŠANJE: Ali je organizacija Ustanova »Fundacija Poti miru v Posočju« upravičen prijavitelj po tem javnem razpisu?

*ODGOVOR: Upravičeni prijavitelji so MSP, ki se kot pravna ali fizična oseba ukvarjajo z gospodarsko dejavnostjo na področju turizma in so organizirani kot gospodarske družbe, samostojni podjetniki posamezniki ali zadruge z omejeno odgovornostjo. Fundacije, ki se ukvarjajo z neprofitno dejavnostjo, niso upravičen prijavitelj.*

1. VPRAŠANJE: Katere občine sodijo v območje z visoko brezposelnostjo?

*ODGOVOR:*

1. *Pokolpje (Kočevje, Kostel, Osilnica, Loški Potok, Črnomelj, Metlika in Semič),*
2. *Območje občin Hrastnik, Radeče in Trbovlje (Hrastnik, Radeče, Trbovlje).*
3. VPRAŠANJE: Katera tabela glede razdelitve sredstev po regijah pod točko 9.1. RD je pravilna?

*ODGOVOR: Pravilna tabela za razdelitev sredstev za posamezno regijo v posameznem proračunskem letu je prva tabela v poglavju 9.1. Druga tabela predstavlja načrtovana sredstva po posameznem odpiranju, ki se bodo glede na načrtovano dinamiko posameznih vlog lahko porabila v več proračunskih letih.*

*Glede na dejansko ugotovljeno število vlog na javni razpis je možna sprememba višine razpisanih sredstev za posamezno odpiranje, kar bo ministrstvo objavilo na spletni strani, kjer je objavljena razpisna dokumentacija.*

1. VPRAŠANJE: Mama, ki je lastnica objekta, se že vrsto let ukvarja z gostinstvom in turizmom (oddajanje sob) v tem objektu. Mama je v pokoju in želi s 1. 1. 2020 sinu prepustiti upravljanje objekta in izvajanje dejavnosti v objektu. Ali lahko sin s svojim podjetjem kandidira na ta razpis za izvedbo energetske sanacije objekta?

*ODGOVOR: DA, v kolikor je pri prenosu turistične dejavnosti iz podjetja matere na sinovo*

*podjetje izkazano univerzalno pravno nasledstvo. V primeru, da sin ne bo lastnik objekta, mora z lastnico skleniti najemno pogodbo s trajanjem še najmanj 3 leta po zaključku operacije. Iz pogodbe mora biti razvidno, da ima prijavitelj pravico izvesti načrtovane posege s trajanjem še 3 leta po zaključku operacije.*

1. VPRAŠANJE: Investitor bo namestil sončno elektrarno za samooskrbo. Ali je to upravičen strošek po tem razpisu. Ali je v tem primeru k vlogi potrebno priložiti energetsko izkaznico?

*ODGOVOR: Sončna elektrarna za samooskrbo je upravičen strošek po tem javnem razpisu, v delu, ki se nanaša na oskrbo turističnega dela objekta. (Ukrep: nakup in vgradnja naprav za samooskrbo z električno energijo iz obnovljivih virov energije). Priložiti je potrebno energetsko izkaznico, iz katere je razvidna energetska učinkovitost objekta in delež obnovljivih virov energije po izvedeni operaciji.*

1. VPRAŠANJE: Kdaj zadostuje, da k vlogi priložimo Energetsko izkaznico stavbe, kdaj pa je potrebno priložiti Elaborat gradbene fizike?

*ODGOVOR: Elaborat gradbene fizike je strokovna podlaga za izdelavo Energetske izkaznice in je hkrati tudi eden od delov dokumentacije za gradbeno dovoljenje. V kolikor za objekt že obstaja Elaborat gradbene fizike in so iz njega razvidni podatki, ki so zahtevani za vnos podatkov o objektu v vlogo, za ta javni razpis zadostuje njegova predložitev. V kolikor pa iz Elaborata gradbene fizike podatki za pripravo vloge niso razvidni, je potrebno predložiti tudi Energetsko izkaznico.*

1. VPRAŠANJE: Ali se pri merilu 1.1 dobijo točke glede na energetsko učinkovitost objekta pred izvedeno operacijo ali po izvedeni operaciji?

*ODGOVOR: Pri merilu 1.1. se dodelijo točke glede na energetsko učinkovitost objekta po izvedeni operaciji.*

1. VPRAŠANJE: Ali se v tabeli 1.1.3. predstavitvenega načrta vnese podatke o vseh nastanitvenih kapacitetah, s katerimi razpolaga podjetje ali samo za tiste, ki so predmet energetske sanacije?

*ODGOVOR: V spletno aplikacijo se vnašajo samo podatki o objektu, ki je predmet energetske sanacije po tem razpisu oz. po vlogi.*

1. VPRAŠANJE: Če stavba ni v lasti prijavitelja, ali mora biti najemna pogodba overjena, ali zadostuje, da je podpisana in žigosana s strani obeh strank?

*ODGOVOR: Zadostuje, da je pogodba podpisana in žigosana s strani obeh strank. Prijavitelj mora vlogi priložiti* *Izjavo o izpolnjevanju in sprejemanju razpisnih pogojev ter o resničnosti in točnosti podatkov, ki jih je navedel v vlogi.*

1. VPRAŠANJE: Ali se lahko na navedeni razpis javi lokalna skupnost, ki ima v lasti planinsko kočo? Upravitelj planinskega doma je mikro podjetje.

*ODGOVOR: Lokalna skupnost (občina) ni upravičen prijavitelj na javni razpis. Na javni razpis se lahko prijavi podjetje – upravitelj planinskega doma, ki z lastnikom objekta (v navedenem primeru lokalno skupnostjo) sklene najemno pogodbo s trajanjem še najmanj 3 leta po zaključku operacije. Iz pogodbe mora biti razvidno, da ima prijavitelj pravico izvesti načrtovane posege s trajanjem še 3 leta po zaključku operacije.*

1. VPRAŠANJE: Podjetje, ki je lastnik hotela v Kranjski gori, je registrirano v Mestni občini Maribor. Ali je podjetje upravičeno do sofinanciranja energetske obnove objekta v Kranjski gori?

*ODGOVOR: DA.*

1. VPRAŠANJE: Podjetje izvaja turistično dejavnost v objektu, ki ni potreben energetske sanacije že več kot 12 mesecev. Podjetje je v novembru kupilo drug objekt, v katerem se je tudi izvajala turistična dejavnost preko 12 mesecev vendar preko prejšnjega lastnika. Ali izpolnjujemo pogoje za prijavo na javni razpis za energetsko obnovo novo kupljenega objekta?

*ODGOVOR: V primeru, ko gre samo za nakup objekta, v katerem se je izvajala turistična dejavnost, ne pa tudi za pravni prevzem podjetja, ki je v tem objektu opravljalo dejavnost, pogoj ni izpolnjen in sofinanciranje obnove tega objekta ni možno.*

*V kolikor je ob nakupu objekta šlo tudi za prenos turistične dejavnosti iz prejšnjega lastnika in izvajalca gostinske dejavnosti v objektu na novega lastnika in je izkazano univerzalno pravno nasledstvo, ter izvajanje gostinske dejavnosti v objektu, ki je predmet operacije najmanj 12 mesecev pred oddajo vloge na razpis, je pogoj izpolnjen.*

1. VPRAŠANJE: Koliko je (v %) lahko sofinanciranje upravičenih stroškov?

*ODGOVOR: Delež sofinanciranja upravičenih stroškov znaša za Kohezijsko regijo Vzhodna Slovenija največ 75%, za Kohezijsko regijo Zahodna Slovenija pa največ 70%.*

1. VPRAŠANJE: Ali je nakup sistema za filtriranje olja za cvrtje upravičen v sklopu razpisa za povečano snovno učinkovitost?

*ODGOVOR: Nakup sistema za filtriranje olja za cvrtje ni upravičen ukrep v okviru predmetnega javnega razpisa.*

1. VPRAŠANJE: Ali je možno v posameznem letu vložiti več kot en zahtevek za izplačilo?

*ODGOVOR: DA, pri čemer je potrebno upoštevati, da zahtevki, oddani po 30.9. tekočega leta, zapadejo v izplačilo v prihodnjem letu.*

1. VPRAŠANJE: Ali je vzpostavitev sob za oddajanje v neizkoriščenem podstrešju upravičen strošek operacije?

*ODGOVOR: NE. Stroški za izvedbo novogradenj ali dozidav objektov ter stroški za vzpostavitev novih turističnih kapacitet tudi v že obstoječem objektu, niso upravičeni do sofinanciranja.*

1. VPRAŠANJE: Ali mora biti objekt po zaključku operacije dan v obratovanje ali ga lahko s pomočjo sredstev razpisa le delno obnovimo in v naslednjih letih s svojimi sredstvi dokončamo?

*ODGOVOR: V skladu s posebnimi pogoji, ki jih mora izpolnjevati prijavitelj, se mora dejavnost določena v poglavju 6 razpisne dokumentacije v objektu, ki je predmet investicije dejansko izvajati najmanj 12 mesecev pred oddajo vloge. Po zaključku operacije, ki bo določen v pogodbi o sofinanciranju, mora objekt obratovati.*

1. VPRAŠANJE: Ali se lahko operacija izvaja v dveh letih, npr. del v letu 2020 in del v letu 2021?

*ODGOVOR: DA, operacija se lahko prijavi kot dvoletni projekt.*

1. VPRAŠANJE: Ali lahko podjetje, ki ima v lasti več objektov (na upravičenem območju) odda eno vlogo in na vsakem izmed objektov izvede določena dela s katerimi se bo povečala energetska učinkovitost objektov?

*ODGOVOR: DA, v kolikor več objektov tvori enovito turistično kapaciteto na eni turistični lokaciji. (npr. hotel in depandansa, gostilna in dislociran nočitveni objekt). V kolikor gre za več ločenih objektov, ki niso enovita turistična kapaciteta (npr. več objektov v več naseljih), ni mogoče oddati ene vloge.*

1. VPRAŠANJE: Smo lastniki picerije, ki je del večjega trgovskega centra. Picerijo oddajamo v najem. Zanima nas ali se lahko prijavimo na razpis? Na streho bi želeli namestiti "elektrarno", ker pa je naš del strehe precej majhen, nas zanima še ali bi lahko npr. od ostalih lastnikov (drugi lokali) vzeli streho v dolgoročen najem?

*ODGOVOR: V kolikor je vaše podjetje registrirano za eno od dejavnosti po Standardni klasifikaciji dejavnosti (SKD 2008): 55.100, 55.201, 55.203, 55.204 in 56.101 ter navedeno dejavnost v objektu, ki je predmet investicije (lokal v trgovskem centru), dejansko izvajate najmanj 12 mesecev pred oddajo vloge na javni razpis, je prijava na razpis možna. Glejte tudi odgovore na vprašanja št.20, št. 50 in št. 51.*

*V opisanem primeru je za potrebe gradnje elektrarne na strehi, ki ni v lasti prijavitelja, potrebno skleniti najemno ali drugo ustrezno pogodbo, iz katere bo razvidno, da ima prijavitelj pravico na tej strehi graditi / postaviti elektrarno in jo uporabljati še vsaj 3 leta po zaključku operacije.*

1. VPRAŠANJE: Zanima nas ali mora objekt s katerim bi se prijavili na razpis obratovati ali je lahko zaprt?

*ODGOVOR: Pogoj javnega razpisa je, da se mora dejavnost določena v poglavju 6 razpisne dokumentacije v objektu, ki je predmet investicije dejansko izvajati najmanj 12 mesecev pred oddajo vloge kakor tudi nemoteno naprej po zaključku operacije.*

1. VPRAŠANJE: V podjetju nameravamo izvesti obnovitvena dela v delu, kjer se ukvarjamo z oddajo sob za turistične namene. Obnovili bomo fasado objekta, okna in notranja vrata. Zanima nas, ali sodijo med upravičene stroške novo vgrajena okna in vrata v sobah?

*ODGOVOR: Med upravičene stroške sodi izvedba fasade in zamenjava oken (ukrep: obnova posameznih elementov ali celotnega zunanjega ovoja stavb), novo vgrajena notranja vrata v sobah niso upravičen strošek.*

1. VPRAŠANJE: Kako moramo izpolniti točko 3.1 (Število podjetij, ki prejmejo nepovratno podporo)?

*ODGOVOR: V primeru odobrene vloge bo vrednost tega kazalnika 1.*

1. VPRAŠANJE: Podjetje bo s posegom na objekt – energetsko sanacijo izvedlo določene spremembe na objektu (sprememba velikosti oken, balkoni in prehodi, prostorske spremembe – iz apartmaja 2 sobi). Ali so ti posegi upravičen strošek?

*ODGOVOR: Upravičeni so stroški, ki se nanašajo na ukrepe, ki so navedeni v 7.2.1. točki razpisne dokumentacije ter stroški, ki so neposredno povezani z izvedbo navedenih ukrepov. V okviru ukrepa: obnova zunanjega ovoja stavbe je dopustna sprememba velikosti oken, v kolikor bo s tem dosežena večja energetska učinkovitost objekta. Preostali načrtovani posegi: balkoni, prehodi, prostorske spremembe, niso upravičeni stroški, saj ne prispevajo k energetski ali snovni učinkovitosti objekta.*

1. VPRAŠANJE: Ali so v primeru namestitve talnega ogrevanja estrihi in talne obloge upravičen strošek?

*ODGOVOR: DA*

1. VPRAŠANJE: Ali je dopustno vpis v register nastanitvenih obratov dopolniti do oddaje vloge, v kolikor ni popoln?

*ODGOVOR: DA*

1. VPRAŠANJE: Pod objektom, ki je predmet obnove, so kletni prostori, ki se uporabljajo kot skladišče, kurilnica, savne, …. Ali ti prostori sodijo v kvadraturo objekta, ki je predmet energetske obnove?

*ODGOVOR: DA, v kolikor se v kletnem prostoru izvajajo funkcije, ki so podpora turistični dejavnosti v objektu, se ta površina šteje v kvadraturo objekta, kjer se izvaja turistična dejavnost.*

1. VPRAŠANJE: Podjetje ima svetlobno tablo, ki označuje nočitvene kapacitete in gostinsko dejavnost. Ali je zamenjava LED diod upravičen strošek?

*ODGOVOR: DA, v kolikor so novo vgrajena svetila energetsko učinkovitejša (ukrep: nakup in vgradnja energetsko učinkovitejše razsvetljave) in je svetlobna tabla sestavni del objekta.*

1. VPRAŠANJE: V kolikor gradbeno dovoljenje ni potrebno, je potrebno priložiti drugo dovoljenje za poseg v prostor - kakšno dovoljenje? Je dovolj samo izjava, da gradbeno dovoljenje za načrtovani poseg ni potrebno?

*ODGOVOR: V kolikor gradbeno dovoljenje za poseg ni potrebno, prijavitelj vnese ustrezen podatek v spletno aplikacijo. Za določene posege na zaščitenih območjih je potrebno pridobiti kulturno varstveno soglasje ali soglasje za izgradnjo vrtine, ipd. V kolikor za poseg ni potrebno nobeno dovoljenje, ga ni potrebno prilagati.*

1. VPRAŠANJE: Podjetje ustvarja prihodke samo iz gostinske dejavnosti, ima pa dve različni poslovni enoti. Ali se navedejo samo prihodki tiste PE, v okviru katere bo izveden poseg, ali za obe?

*ODGOVOR: Navedejo se samo prihodki tiste PE, za katero bo izveden poseg.*

1. VPRAŠANJE: Imam s.p., na kateremu že več let opravljam dejavnost oddaje turističnih objektov. Sedaj sem ravno v postopku nakupa dodatnega turističnega apartmaja. Zanima me, ali lahko ta apartma prijavim na  ta razpis? Objekt se od gradnje že 30 let uporablja izključno za oddajo v turistične namene.

*ODGOVOR: Glejte odgovor št. 27.*

1. VPRAŠANJE: Ali so javni zavodi upravičeni prijavitelji na predmetni javni razpis?

*ODGOVOR: NE.*

1. VPRAŠANJE: Ali se na aktualen javni razpis lahko prijavijo tudi sobodajalci?

*ODGOVOR: Sobodajalci (fizične osebe) niso upravičen prijavitelj na tem javnem razpisu.*

1. VPRAŠANJE: Ali v primeru, da se prijavi najemnik, zadostuje predložitev najemne pogodbe ali tudi preostale pogodbe, ki so navedene v razpisni dokumentaciji?

*ODGOVOR: Zadostuje predložitev najemne pogodbe med prijaviteljem in lastnikom objekta s trajanjem še najmanj 3 leta po zaključku operacije. Iz najemne pogodbe mora biti razvidno, da ima prijavitelj pravico izvesti načrtovane posege s trajanjem še 3 leta po zaključku operacije.*

1. VPRAŠANJE: V kolikor se prijavlja najemnik, ki ima z najemodajalcem sklenjeno pogodbo o najemu, ali je z vidika razpisa ustrezno, da je gradbeno dovoljenje izdano na najemodajalca?

*ODGOVOR: Gradbeno dovoljenje je običajno izdano lastniku objekta. V danem primeru je primerna oblika sklenitev pogodbe o ustanovitvi stavbne pravice, s katero lastnik objekta podeli najemniku pravico za izvedbo načrtovanih posegov na objektu.*

1. VPRAŠANJE: Ali je z vidika razpisnih pogojev dopustno, da se prijavi najemnik, ki izpolnjuje pogoje razpisa glede lokacije in SKD dejavnosti, ki pa bo investicijo (lastna sredstva) zagotovil skupaj z najemodajalcem?

*ODGOVOR: Lastna sredstva za izvedbo operacije mora zagotoviti prijavitelj, kar se določi tudi v pogodbi o sofinanciranju operacije. Priznajo se lahko le tisti stroški, ki jih plača prijavitelj, ki je tudi upravičenec.*

1. VPRAŠANJE: Ali se lahko v obrazec 1 – Predstavitveni načrt – vpišejo podatki o obstoječem gradbenem dovoljenju in ne podatki o gradbenem dovoljenje za prenovo objekta, v sklopu katere bo izvedena celovita energetska obnova stavbe?

*ODGOVOR: V spletno aplikacijo se vnesejo podatki o gradbenem dovoljenju za načrtovane posege, v kolikor je za te posege gradbeno dovoljenje potrebno.*

1. VPRAŠANJE: Ali se lahko odda vloga na podlagi obstoječega gradbenega dovoljenja, gradbeno dovoljenje za prenovo objekta pa se pošlje naknadno takoj, ko bo izdano?

*ODGOVOR: Gradbeno dovoljenje za načrtovane posege je potrebno predložiti ob vlogi.*

1. VPRAŠANJE: Smo turistična kmetija z 10 sobami in bi radi šli na ogrevanje s sekanci. Ali bi lahko kandidirali za nepovratna sredstva po objavljenem javnem razpisu?

*ODGOVOR: Turistična kmetija, ki nudi nastanitve kot dopolnilno dejavnost na kmetiji ni upravičen prijavitelj.*

1. VPRAŠANJE: Obnovil bi se samo en objekt, kjer trenutno še ni nastanitvenih kapacitet/sob, ampak se trenutno uporablja za pomožne prostore izključno za namene turistične dejavnosti in brez njega celosten turističen objekt ne more poslovati. Ali je energetska obnova tega objekta upravičen strošek?

*ODGOVOR: Energetska obnova tega objekta predstavlja upravičen strošek. Vzpostavitev novih nastanitvenih kapacitet pa ne. Glejte tudi odg. na vprašanje št. 31.*

1. VPRAŠANJE: V prihodnjem letu načrtujemo energetsko obnovo kapele, ki je del turističnega objekta, namenjena prireditvam, porokam, prostoru za druženje. Ali je načrtovana energetska obnova kapele upravičen strošek?

*ODGOVOR: Energetska obnova tega objekta je upravičen strošek, v kolikor se je objekt že do sedaj uporabljal za turistično dejavnost (pomožni prostor, kapela) v okviru enovite turistične kapacitete.*

 *Datum: 24.12.2019*

1. VPRAŠANJE: Ali je upravičen namen po JR postavitev solarnih panelov na turistične objekte?

*ODGOVOR: DA.*

1. VPRAŠANJE: Hotel ima dotrajano vodovodno povezavo med vrtino in hotelom. Z obnovitvijo vodovoda bi po ocenah zmanjšali porabo vode za več kot 50%. Ali je strošek obnovitve vodovoda upravičen strošek.

*ODGOVOR: DA, v kolikor bo izkazano, da poseg prispeva k zmanjšanju porabe pitne in sanitarne vode.*

1. VPRAŠANJE: V občini Žirovnica prenavljam stanovanjski objekt v katerem bodo turistične kapacitete - apartmaji z vključenim welnessom. Samega podjetja - popoldanskega s.p oziroma sobodajalstva trenutno še nimam prijavljenega, saj se še izvajajo obnovitveni projekti. Po načrtu bom na streho namestila sončno elektrarno. V zvezi slednje me zanima, ali bi lahko bila primeren kandidat za navedeni razpis?

*ODGOVOR: NE, pogoj javnega razpisa je, da ima prijavitelj na upravičenem območju sedež, podružnico ali poslovno enoto, ki je ustanovljena že najmanj eno leto pred oddajo vloge na javno razpis.*

*Občina Žirovnica ni upravičeno območje po tem javnem razpisu.*

1. VPRAŠANJE: Objekt katerega bi se prijavljalo upravljata 2 pravni osebi in sicer 1 opravlja nastanitveno dejavnost, 1 pa gostinsko dejavnost. Ali lahko obe pravni osebi prijavljata 1 objekt, ki bi se energetsko saniral kot celota?

*ODGOVOR: DA, v kolikor sta pravni osebi nepovezani in predložita vlogi za izvedbo dveh operacij, pri katerih se načrtujejo ločene aktivnosti za energetsko prenovo objekta.*

1. VPRAŠANJE: Del zunanjega ovoja(fasade) je pod spomeniškim varstvom, ali to pomeni, da spada celotna zgradba v definicijo spomenik državnega pomena?

*ODGOVOR: DA, v primeru, da je del objekta(fasada) razglašen za kulturni spomenik, se pri vlogi dodelijo točke pri merilu 4.1.*

1. VPRAŠANJE: *Ali se v vlogi prijavljajo dejanski ali ocenjeni stroški? Ali je treba že pred oddajo vloge izvesti izbor izvajalce (da lahko v vlogi navedemo dejanske stroške)? Če se navajajo ocenjeni stroški: kolikšna so lahko odstopanja, v katero smer so dovoljena in kako obravnavati odstopanja v zahtevkih?*

*ODGOVOR: Prijavitelj v vlogi poda ocenjene stroške za izvedbo posamezne aktivnosti operacije.*

*Upravičenec je pri izvajanju operacije pri nabavah oz. izbiri izvajalcev aktivnosti dolžan upoštevati načelo gospodarnosti, učinkovitosti in uspešnosti, načelo zagotavljanja konkurence med ponudniki, načelo transparentnosti, načelo enakopravne obravnave ponudnikov in načelo sorazmernosti. Zagotavljanje gospodarnosti oziroma dokazovanje tržnih cen upravičenec izkaže na podlagi npr. pridobitve več primerljivih in neodvisnih ponudb, preverjanja cen na spletu, telefonskega poizvedovanja ipd.. Postopek mora biti dokumentiran in na voljo morebitnim kasnejšim kontrolam in revizijam. Dokazila o izvedenem postopku izbora izvajalcev upravičenec priloži pri posameznem zahtevku.*

*Pri izvedbi operacije so dopustna odstopanja realiziranih stroškov posamezne aktivnosti glede na ocenjeno vrednost aktivnosti v vlogi.*

1. VPRAŠANJE: Ali je potrebna dvakratna izdelava energetske izkaznice oziroma elaborata - za stanje pred posegom in za stanje po posegu?

*ODGOVOR: DA, potrebno je predložiti Energetsko izkaznico (ali Elaborat gradbene fizike) za objekt pred izvedeno operacijo in za objekt po izvedeni operaciji, z upoštevanjem načrtovanih ukrepov.*

1. VPRAŠANJE: Treba je prikazati stanje objekta eno leto pred operacijo - kako to izvesti?

*ODGOVOR: Prijavitelj v vlogi poda stanje objekta pred oddajo vloge (trenutno stanje) ter priloži relevantne fotografije objekta ter naprav, ki so predmet operacije.*

1. VPRAŠANJE: Ali je res nujno, da se na objektu, ki je predmet operacije, že 12 mesecev izvaja turistična dejavnost?

*ODGOVOR: DA.*

1. VPRAŠANJE: Ali je poleg gradbenega dovoljenja še kako drugo pravnomočno dovoljenje za poseg v prostor? Kaj če gradbeno dovoljenje ni potrebno?

*ODGOVOR: Gletej odgovor št. 44.*

1. VPRAŠANJE: Kako se točkuje pri merilu  2.1, 2.2 in 3.2  v primeru, da se prijavi podjetje, ki oddaja samo apartmaje v najem in nima registrirane gostinske dejavnosti?

*ODGOVOR: Glejte odgovor št. 3.*

1. VPRAŠANJE: Podjetje želi postaviti sončno elektrarno na sosednjem objektu od gostinsko nastanitvenega poslopja, ki je sicer gospodarsko poslopje in ga ne uporablja za izvajanje dejavnosti, vendar je lokacija za postavitev elektrarne bolj primerna tam (bolj sončna lega). Proizvedena elektrika se bo uporabljala izključno za delovanje gostinsko nastanitvenega poslopja. Ali je tovrstna investicija upravičena po tem razpisu?

*ODGOVOR: DA.*

1. VPRAŠANJE: Podjetje izvaja turistično dejavnost v treh stavbah v radiju 50m. Prenočišča nudi v dveh stavbah, v tretji stavbi (skedenj) pa je prostor za druženje in pogostitev, v bodoče pa bo tudi ta prostor nudil prenočišča. Vsak gost ob svojem obisku obvezno koristi vse tri objekte, saj v enem prenočuje, v drugem ima prehrano, v tretjem druženje. Ali lahko na razpis prijavimo energetsko obnovo vseh treh objektov.

*ODGOVOR: DA. Na razpis je možno prijaviti energetsko obnovo vseh treh objektov, če sodijo v enovito turistično kapaciteto. Stroški za izvedbo novogradenj ali dozidav objektov ter stroški za vzpostavitev novih turističnih kapacitet v že obstoječem objektu, niso upravičeni stroški.*

1. VPRAŠANJE: Smo upravniku v objektu, ki je v lasti pravnih in fizičnih oseb. Objekt je poslovno- stanovanjski. V objektu je nekaj apartmajev, ki se oddajajo turistom. Zanima me ali bi takšen objekt oz. naša družba kot upravnik lahko bila prijavitelj na takšnem razpisu.

*ODGOVOR: Prijavitelj je upravičen, v kolikor je registriran za eno od dejavnosti, ki so navedene v 6. členu razpisne dokumentacije, ter to dejavnost v objektu oz. v delu objekta, ki je predmet investicije dejansko izvaja najmanj 12 mesecev pred oddajo vloge.*

1. VPRAŠANJE: Zanima me, če se lahko prijavim na razpis. Opravljam dejavnost oddajanja počitniških kapacitet. Sklenila sem najemno pogodbo za objekt katerega bi rada sanirala, s čimer se lastnik strinja. Najemna pogodba je za 4 leta z možnostjo podaljšanja.

*ODGOVOR: Prijavitelj je upravičen, v kolikor predloži najemno pogodbo s trajanjem še najmanj 3 leta po zaključku operacije. Iz najemne pogodbe mora biti razvidno, da ima prijavitelj pravico izvesti načrtovane posege s trajanjem še 3 leta po zaključku operacije.*

1. VPRAŠANJE: Zaključili smo energetsko obnovo 25 let starih apartmajev v gostišču na Krvavcu. Zanima me ali je menjava oken, izolacija tal in zidov z novo opremo upravičen strošek po tem javnem razpisu?

*ODGOVOR: Občina Cerklje na Gorenjskem ni upravičeno območje po tem javnem razpisu.*

1. VPRAŠANJE: Nikjer v razpisu ni navedeno, da je doseganje pridobitve mednarodno uveljavljenega okoljskega certifikata ali znaka kakovosti pogoj. V točkovniku je to navedeno kot merilo za doseganje točk. Torej, če v vlogi navedeš, da ne boš pridobil certifikata, to pomeni, da avtomatsko padeš z vlogo? Oz. lahko potem od upravičenca zahtevajo, da vrača vsa sredstva?

*ODGOVOR: Ni potrebno, da prijavitelj v vlogi načrtuje vse od navedenih možnih ukrepov. V kolikor določenega ukrepa v operaciji na načrtuje, se za navedeni ukrep ne zahteva doseganje rezultata, hkrati pa se pri relevantnem merilu vlogi ne dodeli točk za izvedbo tega ukrepa.*

1. VPRAŠANJE: Ali je mogoče posredovati več zahtevkov (v enem letu ali v dveh letih), torej po posameznih fazah izvajanja investicije?

*ODGOVOR: DA, pri čemer je potrebno upoštevati, da zahtevki, oddani po 30.9. tekočega leta, zapadejo v izplačilo v prihodnjem letu.*

1. VPRAŠANJE: Podjetje se želi prijaviti na omenjen javni razpis za sofinanciranje projekta z namenom povečanja energetske učinkovitosti v maksimalni vrednosti 200.000,00 €. Sočasno s tem, pa podjetje kandidira tudi za ugodne kredite za obnovo turistične infrastrukture (žičnice) preko SID Banke oziroma njihovega projekta Turizem 1 ter za pridobitev obratnih sredstev, ravno tako preko SID Banke oziroma njihovega projekta MSP 8. Zanima nas, ali se v primeru, da je projekt povečanja energetske učinkovitosti odobren in podjetje tako pridobi državno pomoč »de minimis« s strani Ministrstva za gospodarski razvoj in tehnologijo v maksimalni višini 200.000,00 €, le-ta šteje tudi v znesek »de minimis«, ki ga podjetje pridobi v primeru pridobitve kreditov preko projektov Turizem 1 in MSP 8.

*ODGOVOR: Sredstva po tem javnem razpisu se bodo dodeljevala na podlagi sheme de minimis pomoči »Program izvajanja finančnih spodbud MGRT – de minimis« (št. priglasitve: M001-2399245-2015/I). Skupni znesek pomoči, dodeljen enotnemu podjetju na podlagi pravila de minimis, ne sme presegati največje intenzivnosti pomoči ali zneska državne pomoči v višini 200.000,00 EUR v obdobju zadnjih treh let, ne glede na obliko in namen pomoči.*

*Ugodni krediti za obnovo turistične infrastrukture, ki jih dodeljuje SIB Banka preko projektov Turizem 1 in MSP 8 se prav tako dodeljujejo na podlagi sheme državnih pomoči.*

*Pri načrtovanju operacije je torej potrebno upoštevati kumulacijo pomoči, s tem da vsota pomoči, dodeljena iz več virov ne presega največjega zneska državne pomoči, ki znaša 200.000,00 EUR.*

1. VPRAŠANJE: Sem v fazi nakupa starejšega 450 m2 velikega, gostinskega objekta v katerem že 5 let opravljam gostinsko dejavnost kot najemnica. Registrirano imam dejavnost 56.102 - Okrepčevalnice in podobni obrati. Ker se želimo na razpis prijaviti si bomo dodatno registrirali  dejavnost 56.101. Kako dolgo moram imeti reg. dej. 56.101 Restavracije in gostilne, da se lahko prijavim na razpis. Ali je pogoj za prijavo na razpisu, da je dejavnost 56.101 moja osnovna dejavnost?

*ODGOVOR: Prijavitelj je upravičen, v kolikor je registriran za eno od dejavnosti, ki so navedene v 6. členu razpisne dokumentacije, ter to dejavnost v objektu oz. v delu objekta, ki je predmet investicije dejansko izvaja najmanj 12 mesecev pred oddajo vloge. V kolikor upravičenec ni lastnik objekta, v katerem se izvaja gostinska dejavnost, mora predloži najemno pogodbo s trajanjem še najmanj 3 leta po zaključku operacije oziroma ustrezno kupoprodajno pogodbo.*

1. VPRAŠANJE: Gostišče uporablja vodo iz lastnega zbiralnika vode, kar pomeni, da nima računov za porabljeno vodo. Kako bo dokazovalo manjšo porabo vode po investiciji?

 *ODGOVOR: Glejte odgovor št. 13.*

1. VPRAŠANJE: Merilo 3.1 eksplicitno omenja "turistične kapacitete" - a to pomeni da v tem merilu ni možno uveljavljati točk za objekte. kjer se opravlja dejavnost 56.101 (restavracije in gostilne)?

*ODGOVOR: Pri tem merilu se za turistične kapacitete upoštevajo gostinski obrati za pripravo in strežbo hrane in pijače ter nastanitveni obrati.*

1. VPRAŠANJE: Ali je vlogi potrebno prilagati gradbeno in/ali uporabno dovoljenje, na podlagi katerega je bil v osnovi zgrajen/uporabljan (če gradbeno dovoljenje za operacijo ni potrebno) objekt z namenom dokazovanja legalnosti objekta?

*ODGOVOR: DA, gradbeno in/ali uporabno dovoljenje za obstoječi objekt se prilaga z namenom dokazovanja legalnosti objekta.*

1. VPRAŠANJE: Kako s plačili turističnih taks oziroma računi dokazovati izvajanje upravičene turistične dejavnosti v objektu za obdobje 12 ali več mesecev: ali je potrebno priložiti plačila takse/račune za vseh 12 mesecev? Kaj v primeru, če se dejavnost vmes nekaj časa ni odvijala zaradi sezonskih značilnosti?

*ODGOVOR: Potrebno je predložiti potrdila o plačilu turistične taksa za obdobje zadnjih 12 mesecev (dopustna je delna prekinitev dejavnosti zaradi sezonskega značaja). Skenirana potrdila se vnesejo v spletno aplikacijo.*

1. VPRAŠANJE: MSP ima v lasti gostinsko-turistični objekt in ima registrirano gostinsko dejavnost, njegova  primarna dejavnost je IT, zato  gostinsko dejavnost v objektu opravlja najemnik. Polovica gostinskega objekta je v uporabi s strani najemnika, polovica pa se, kljub uporabnemu dovoljenju, ne uporablja, ker objekt ni ustrezno energetsko saniran (je premrzlo, se težko ogreje). Objekt bi želeli energetsko izboljšati in uvesti OVE in sončno elektrarno. Tako bi po naložbi povečali energetsko učinkovitost in uporabnost obstoječih gostinskih površin ter omogočili ureditev namestitev v zgornjem nadstropju, ki jih sedaj v objektu ni.

Ali smo kot lastnik objekta, ki ga v delu oddajamo za gostinsko dejavnost, v delu pa bomo sami upravljali turistične namestitve,  upravičeni do prijave?

Ali lahko po izvedeni naložbi gostinski del še naprej oddajamo,  turistične namestitve pa vodimo sami?

Ali prav razumemo razpisne pogoje: turistične namestitve niso upravičene, lahko pa jih uredimo na lastne stroške?

Ali se upravičeni stroški energetske obnove priznajo za cel objekt, tudi tisti, ki danes ni v uporabi in ga z obnovo aktiviramo iz opuščenega stanja za namene gostinske dejavnosti?

Ali se v primeru, da dejavnost opravlja najemnik, pri merilih upoštevajo prihodki od najemnine, ki jo pridobimo kot lastnik objekta ali pa prihodki gostinske dejavnosti našega najemnika?

*ODGOVOR: Prijavitelj je upravičen, v kolikor je registriran za eno od dejavnosti, ki so navedene v 6. členu razpisne dokumentacije, ter to dejavnost v objektu oz. v delu objekta, ki je predmet investicije dejansko izvaja najmanj 12 mesecev pred oddajo vloge. V danem primeru bi bil upravičen prijavitelj najemnik, ki že izvaja gostinsko dejavnost.*

*Stroški za izvedbo novogradenj ali dozidav objektov ter stroški za vzpostavitev novih turističnih kapacitet v že obstoječem objektu, niso upravičeni stroški.*

*V kolikor se ukrepi za večjo energetsko in snovno učinkovitost ter za večjo rabo obnovljivih virov energije objekta izvajajo za celoten objekt, so upravičeni le stroški v sorazmernem delu in sicer za del objekta, kjer se izvaja registrirana dejavnost, oziroma v deležu neto tlorisne površine, ki je namenjena za to dejavnost, glede na neto tlorisno površino celotnega objekta.*

*Kot dokazilo, da je prijavitelj v objektu izvajal gostinsko dejavnost mora predložiti podatke o prihodkih iz gostinske dejavnosti. Prihodki od najemnine niso ustrezno dokazilo.*

1. VPRAŠANJE: Želeli bi energetsko prenovo za 2 objekta: depandansa s sobami in gostišče, ki sta na razdalji 30 m, vendar na različnih lokacijah.

*ODGOVOR: DA. Na razpis je možno prijaviti energetsko obnovo obeh objektov, če sodita v enovito turistično kapaciteto.*

1. VPRAŠANJE: Lasnik podjetja samostojni podjetnik, ki se bo v prihodnjih letih upokojil in podjetje - dejavnost, objekte prenesel na sina. Ali je prenos lastništva v obdobju izvajanja projekta in fazi poročanja sploh mogoča?

*ODGOVOR: DA, v kolikor je pri prenosu turistične dejavnosti iz podjetja očeta na sinovo podjetje izkazano univerzalno pravno nasledstvo.*

1. VPRAŠANJE: Kako je glede obnove energetske obnove objektov v primeru, da se odločimo za talno ogrevanje prostorov, kateri stroški so upoštevani (rušitvena dela, instalacije, tlakarska in betonska dela, keramičarska dela in ostale talne obloge)? Katere stroške bi bilo moč upravičiti pri obnovi kopalnic in nastanitvenih sob?

*ODGOVOR: Upravičeni so stroški, ki so neposredno povezani z izvedbo ukrepov za večjo energetsko in snovno učinkovitost ter za večjo rabo obnovljivih virov energije. V primeru talnega ogrevanja so upravičena rušitvena, betonska in tlakarska dela, v primeru energetske obnove kopalnic in nastanitvenih sob pa tista dela, ki jih potrebno izvesti za izvedbo ukrepov energetske obnove.*

1. VPRAŠANJE: Glede na to, da gre za gradbena dela, me zanima ali je potreben projektantski popis del. Kako je glede zbiranja ponudb, ali moramo ob prijavi na razpis predložiti več ponudb kot je običajno pri razpisih. Ali je potrebno imeti ponudbe v lastnem arhivu za primer kasnejše kontrole?

*ODGOVOR: Glejte odgovor št. 62.*

1. VPRAŠANJE: Ali so stroški izdelave energetske izkaznic, svetovanja in gradbeni nadzor upravičen strošek?

*ODGOVOR: Upravičeni so sledeči stroški, ki se nanašajo na vsebino operacije in jih upravičencu zagotavljajo tretje osebe:*

*- stroški izdelave energetskih izkaznic oz. elaboratov gradbene fizike,*

*- stroški investicijskega inženiringa,*

*- stroški gradbenega nadzora.*

*Navedeni stroški se štejejo za upravičene v višini do 3% ocenjenih upravičenih stroškov operacije glede na vlogo. Ostali del se šteje za neupravičene stroške.*

1. VPRAŠANJE: Kako je z vodenjem gradbenega dnevnika, v primeru da različna dela opravljajo različni izvajalci.

*ODGOVOR: Gradbeni dnevnik vodijo izvajalci del za tista dela za katera to predpisuje gradbena zakonodaja.*

1. VPRAŠANJE: Ali so upravičen strošek tudi: nakup rekuperatorjev za zračenje, klimatskih naprav, hladilnic za živila, IR-grelnikov.

*ODGOVOR: Nakup in vgradnja rekuperatorjev je upravičen strošek. Nakup in vgradnja IR-grelnikov je upravičen strošek, v kolikor je ogrevanje z IR-grelniki energetsko učinkovitejše od obstoječega sistema ogrevanja. Nakup klimatskih naprav ter nakup hladilnic za živila ni upravičen strošek.*

1. VPRAŠANJE: Podjetje namerava namestiti novo sončno elektrarno in toplotno črpalko za objekt, kjer ima poleg nastanitvenih kapacitet tudi savne, wellnwss in notranji bazen (vse troje v povezavi z izvajanjem turistične dejavnosti) Ali je v tem primeru upravičen strošek nakupa nove sončne elektrarne in toplotne črpalke v celoti?

*ODGOVOR: DA, v kolikor se v celotnem objektu izvaja turistična dejavnost.*

1. VPRAŠANJE: Ali se v prihodek iz gostinske dejavnosti šteje oddaja nastanitvenih kapacitet v najem?

*ODGOVOR: NE*

1. VPRAŠANJE: Ali se v prihodek iz gostinske dejavnosti šteje prihodek iz naslova prodaje vstopnic za bazen, wellness, savne?

*ODGOVOR: DA*

1. VPRAŠANJE: Katero leto se pri prvem roku za prijavo šteje kot izhodišče pri izračunu učinkovitejše porabe vode in ravnanja z odpadki (leto 2018 ali 2019).

*ODGOVOR: V vlogi se navede podatek o porabi pitne vode in količini odpadkov v letu pred operacijo. V kolikor se pri prvem roku za prijavo navaja dosežene prihodke iz gostinske dejavnosti za leto 2018 (glejte vprašanje št. 4), se tudi podatki o pitni vodi in količini odpadkov navajajo za leto 2018.*

1. VPRAŠANJE: Objekt, kjer se bo izvajala energetska sanacija je v lasti treh oseb: s.p.-ja oz. nosilca dejavnosti ter njegovega očeta in mame. Ali je v tem primeru potrebno tudi prilagati najemno pogodbo, da se ostala dva lastnika strinjata z investicijo.

*ODGOVOR: DA, v tem primeru mora prijavitelj (s.p.) predložiti najemno pogodbo sklenjeno s solastniki objekta (oče in mama).*

1. VPRAŠANJE: Ali je zamenjava notranjih vrat (zvočno izolativnih) upravičen strošek po razpisu.

*ODGOVOR: NE.*

1. VPRAŠANJE: Prosimo za pojasnilo, kako stiskalnica odpadkov poskrbi za zmanjšanje količine na stalih odpadkov?

*ODGOVOR: S stiskalnico odpadkov se zmanjša volumen letnega odvoza odpadkov za objekt.*

1. VPRAŠANJE: Smo podjetje, ki obstaja že 30 let, v gostinsko panogo pa vstopamo prvič. Nameravamo obnoviti nedokončan gostinski objekt (gostilna), v katerem se dejavnost gostinstva še ne izvaja. Ali smo upravičeni do nepovratnih sredstev po tem razpisu?

*ODGOVOR: NE.*

1. VPRAŠANJE: Glede na to, da je projekt daljši (začel se je izvajati pred 1.1.2019) Ali se kot začetek operacije smatra posamezen projekt oz. aktivnost (obnova kurilnice, menjava svetil, ….)

*ODGOVOR: Pogoj javnega razpisa je, da se operacija ne sme pričeti pred 1.1.2019. Začetek operacije se smatra začetek izvajanja določene aktivnosti v okviru operacije npr. priprava dokumentacije, izvajanje gradbenih oz. obrtniških del.*

1. VPRAŠANJE: Ali lahko prijave za drugo podjetje oddam preko prijave v sistem s svojim uporabniškim geslom, ali se moram za vsakega kandidata registrirati in prijaviti z drugim uporabniškim imenom. Potrebujem v ta namen strani prijaviteljev kakšno pooblastilo?

*ODGOVOR: Prijavo v spletno aplikacijo za vnos in oddajo vloge lahko izvede tudi oseba (kontaktna oseba), ki ni odgovorna oseba upravičenca. V tem primeru mora odgovorna oseba upravičenca kontaktni osebi podati pisno pooblastilo za vnos in oddajo vloge. Vsaka vloga za posameznega upravičenca mora biti v spletno aplikacijo prijavljena s svojim uporabniškim imenom in geslom.*

*Datum: 30.12.2019*

1. VPRAŠANJE: Kateri datum velja kot datum nastanka upravičenega stroška? Datum opravljene storitve, datum izstavitve računa? Kaj, če je delno plačilo po predračunu, ki je plačan pred oddajo vloge?  Želim se prijaviti na drugi rok in nameravam prijavo oddati konec septembra 2020. Izvajalec bo aktivnosti izvajal 4 mesece, od julija do oktobra 2020, želi pa delno plačilo po predračunu. Ali je to upravičen izdatek ali ne?

*ODGOVOR: Strošek nastane z dnem opravljene storitve ali z dnem dobave blaga. Stroški in izdatki so upravičeni, če nastanejo in so plačani v obdobju upravičenosti.*

*Obdobje upravičenosti za predmetni javni razpis je določeno v 7. točki javnega razpisa in je od datuma predložitve vloge za sofinanciranje, razen stroški za izdelavo energetske izkaznice oz. elaborata gradbene fizike, ki so lahko upravičeni od objave javnega razpisa. Obdobje upravičenosti izdatkov upravičenca se zaključi najkasneje 30. 9. 2022 oziroma do roka, ki je za posamezno vlogo določen v pogodbi o sofinanciranju glede na predvideno dinamiko iz posamezne vloge.*

1. VPRAŠANJE: *Če upoštevamo, da se operacija ne sme začeti pred 01.01.2019, lahko pa se prične s tem datumom, je naslednje določilo javnega razpisa:»Operacije, ki so se pričele izvajati pred objavo razpisa in bodo aktivnosti na operaciji na dan izdaje sklepa o izboru operacije že zaključene, niso upravičene do sofinanciranj« nejasno. Iz navedenega izhaja, da mora prijavitelj, ki že izvaja operacijo "namenoma" zavlačevati z zaključkom le-te (do sklepa), saj bodo v nasprotnem primeru stroški neupravičeni.*

*ODGOVOR: Glede izvajanje operacij in pogojev za upravičene stroške veljajo splošni pogoji, ki so določeni v Navodilih organa upravljanja o upravičenih stroških za sredstva evropske kohezijske politike v programskem obdobju 2014-2020. Za predmetni javni razpis pa je v točki 4.3 določeno, da se operacija ne sme začeti pred 1.1.2019 ter da mora biti zaključena v roku 2 let od podpisa pogodbe oziroma najkasneje do 30.9.2022.*

1. VPRAŠANJE: Kaj pomeni pojem "začetek operacije"? Prva lopata v tla? Izdelava energetske izkaznice?

*ODGOVOR: Kot začetek operacije se smatra začetek fizičnega izvajanja določene aktivnosti v okviru operacije npr. priprava dokumentacije, izvajanje gradbenih oz. obrtniških del, ipd.*

1. VPRAŠANJE: *Kdaj se lahko prične operacija za prvi rok prijave in kdaj se lahko začne operacija za drugi in tretji rok prijave?*

*ODGOVOR: Operacija se lahko prične s 1.1.2019 – velja za vse tri roke prijave.*

1. VPRAŠANJE: Turistični objekt (nedeljiva celota) posluje kot gostinski objekt, kjer restavracija deluje preko d.o.o., oddajanje sob pa preko sobodajalstva-fizična oseba. Objekt deluje vzajemno kot turistična celota gostišča. Oba dva sta po SKDju registrirana pod 55.203, s tem da ima d.o.o. še dodatno registrirano 56.101 in 55.100. Ali je ta d.o.o. upravičen prijavitelj saj se dokazila o plačilu turistične takse in identifikacijska številka turistične kapacitete v Registru nastanitvenih kapacitet glasita na sobodajalko?

*ODGOVOR: Upravičen prijavitelj je d.o.o. v okviru katerega deluje restavracija. Sobodajalec – fizična oseba ni upravičen prijavitelj. Prijavitelj – d.o.o. dokazuje poslovanje podjetja s posredovanje uporabnega dovoljenja za restavracijo in podatki o prihodkih podjetja iz gostinske dejavnosti.*

1. VPRAŠANJE: Ali je upravičen prijavitelj d.o.o., ki opravlja gostinsko dejavnost – in je registriran po SKD 55.100 ter še dodatno po 56.101 in 55.203? Nastanitvenih kapacitet nima.

*ODGOVOR: DA.*

1. VPRAŠANJE: Podjetje ima ob objektu nadstrešek, ki bi ga zaprlo s steklenimi površinami s čimer bi doseglo povečano energetsko učinkovitost zidanega dela objekta. Zanima nas, ali je ta zasteklitev upravičen strošek?

*ODGOVOR: NE.*

1. VPRAŠANJE: Zanima me ali je potreben kakšen poslovni načrt pri tem razpisu?

*ODGOVOR: NE. Za prijavo na ta razpis ni zahtevan poslovni načrt. Prijavitelj mora v vlogi navesti ocenjeno vrednost načrtovanih ukrepov ter podatke o poslovanju podjetja pred operacijo in po izvedeni operaciji, ki so zahtevani v vlogi (prihodki iz gostinske dejavnosti, poraba pitne in sanitarne vode, volumen komunalnih odpadkov, ipd).*

1. VPRAŠANJE: Za konkreten ukrep »vgradnja črpalke voda-voda ali zemlja-voda ni potrebno gradbeno dovoljenje Potrebno pa je dovoljenje za raziskavo, ki se pridobi pred začetkom izvajanja del. Ali je potrebno dovoljenje oz. soglasje za izvedbo vrtine priložiti ob vlogi.

*ODGOVOR: Dovoljenje za vrtanje oz. dovoljenje za rabo vode je potrebno pridobiti pred začetkom izvajanja del.*

1. VPRAŠANJE: Ali med upravičene stroške spada tudi energetska sanacija (menjava oken in vhodnih vrat, sanacija strehe) na delu objekta, v katerem se nahaja jahalnica? Jahalnica, ki je del turistične ponudbe, predstavlja del objekta v katerem so apartmaji in gostinski lokal.

*ODGOVOR:* DA, energetska sanacija tega dela objekta je upravičen strošek, v kolikor se je ta del objekta (jahalnica) že do se*daj uporabljal za turistično dejavnost v okviru enovite turistične kapacitete.*

1. VPRAŠANJE: Ali je pri menjavi sanitarne opreme WC-jev gostinskega obrata (senzorske pipe, pisoarji, varčnejši kotlički), kot upravičen strošek priznana tudi prenova sten in tal (ploščice), ki jih bo potrebno razbijati zaradi napeljave električnih vodov, ki so potrebni za delovanje senzorjev na sanitarni opremi?

*ODGOVOR: Upravičeni so stroški, ki so neposredno povezani z izvedbo ukrepov za večjo energetsko in snovno učinkovitost ter za večjo rabo obnovljivih virov energije. V primeru menjave sanitarne opreme so upravičena tista dela, ki jih je potrebno izvesti za odstranitev obstoječe ter za namestitev in funkcioniranje nove sanitarne opreme.*

1. VPRAŠANJE: Kateri podatek se uporabi za parameter KO (količina nastalih odpadkov) in PSV (poraba pitne in sanitarne vode) pri opredelitvi in izračunu MRO in MRV deleža?

*ODGOVOR: Upravičenec pridobi podatke o količini odpadkov in porabi pitne in sanitarne vode iz letnega obračuna količine odvoza komunalnih odpadkov in dobavljene vode izvajalca javne službe. V kolikor na območju, kjer je gostinski oz. nastanitveni objekt, ni organiziran odvoz komunalnih odpadkov in dobava pitne in sanitarne vode na način, da bi prijavitelj razpolagal s količinskimi podatki, mora prijavitelj predložiti podatke o količini odpadkov in dobavljeni pitni vodi pred operacijo in po izvedeni operaciji na podlagi lastnih meritev.*

1. VPRAŠANJE: Ali med upravičene stroške spadajo tudi predverna vrata, vrata med vhodom in avlo ter vrata med ogrevanimi prostori in hladnejšimi prostori? Vsa ta vrata ne spadajo med zunanja vrata, vendar pa bistveno prispevajo k zmanjšanju izgub toplote in k energetski učinkovitosti celotnega objekta.

*ODGOVOR: NE.*

1. VPRAŠANJE: Ali je potrebno ponudbe za izvedbo projekta pridobiti pred oddajo vloge na javni razpis? Če to ni potrebno, kako se opredeli finančna konstrukcija projekta in vrednost upravičenih stroškov v vlogi?

*ODGOVOR: Glejte odgovor št. 62.*

1. VPRAŠANJE: V kopalnice in na wc bi namestili sodobne energetsko učinkovite sušilce za roke. Sedaj gosti uporabljajo papirnate brisače. S tem ukrepom bi bistveno zmanjšali količino odpadkov. Ali je namestitev sušilcev za roke upravičen strošek?

*ODGOVOR: Dobava in namestitev sušilcev za roke, s katerimi se zmanjša količina odpadkov (papirnatih brisač) je upravičen strošek.*

1. VPRAŠANJE: Ali za ta razpis veljajo določbe za občine, ki so sprejele Odlok o načrtu za kakovost zraka?

*ODGOVOR: Upravičenci na ta razpis morajo pri izvajanju ukrepov za povečanje snovne in energetske učinkovitosti turističnih kapacitet upoštevati določbe in pogoje Odlokov o načrtu za kakovost zraka, ki so sprejeti za posamezno občino.*

1. VPRAŠANJE: Za turistični objekt nameravamo vgraditi sončno elektrarno za namene samooskrbe. Če gledam točkovnik v razpisu bi bila sončna elektrarna v glavnem zajeta v tabeli 1.2 z max. 20-timi točkami (in nekaj malega po nadaljnjih točkah).  Skupno pa mora biti najmanj 50 točk. Ali je lahko samo z vgradnjo sončne elektrarne upravičena do sredstev po omenjenem razpisu?

*ODGOVOR: Namen javnega razpisa je, da se v okviru operacije izvede več ukrepov za celovito energetsko obnovo objektov ter ukrepi za povečanje snovne učinkovitosti. Prag števila točk nad katerim bo odobreno sofinanciranje je 50 točk pridobljenih pri ocenjevanju.*

1. VPRAŠANJE: Višina sofinanciranja je do 75% priznanih stroškov investicije. Kaj vpliva na % višine sofinanciranja?

*ODGOVOR: Za vse vloge, ki bodo pri ocenjevanju dosegle več kot 50 točk in bodo odobrene glede na višino razpoložljivih sredstev za posamezno odpiranje za vsako od kohezijskih regiji je višina sofinanciranja 75% upravičenih stroškov operacije za operacije v vzhodni kohezijski regiji (oz. 70% za operacije v zahodni kohezijski regiji).*

1. VPRAŠANJE: Ali je strešna kritina v primeru, ko je integrirana, torej neločljivo povezana s toplotno izolacijo (pločevinasti sendvič paneli) upravičen strošek na javnem razpisu?

*ODGOVOR: DA.*

1. VPRAŠANJE: V okviru energetske sanacije objekta bomo izvedli dodatno izolacijo mansarde. Toplotna izolacija mansarde se bo izvajala iz zunanje strani strehe. Vprašanje je, ali je v teh primerih kritina tudi upravičen strošek?

*ODGOVOR: Nova kritina ni upravičen strošek (upravičen je strošek odstranitve obstoječe*

*kritine in namestitve kritine).*

1. VPRAŠANJE: Potencialni prijavitelj ima na upravičenem območju že cca 20 let registrirano dejavnosti, ki je predmet razpisa. Zaradi širitve dejavnosti je pred pol leta kupil gostinski objekt, v katerem se opravlja dejavnost tudi že več kot 10 let.  Zanima nas, ali je vlagatelj glede na zapisane pogoje upravičen do sofinanciranja?

*ODGOVOR: Glejte odgovor št. 27.*

*Datum: 6.1.2020*

1. VPRAŠANJE: Ali lahko operacijo prijavimo na prvi rok odpiranja v januarju 2020, samo investicijo pa bi začeli izvajati v letu 2022?

*ODGOVOR: Ne, Za razpis so predvideni trije roki za oddajo vlog in sicer:
- rok za oddajo vlog, z začetkom sofinanciranja v letu 2020 je do 20. 1. 2020,
- rok za oddajo vlog, z začetkom sofinanciranja v letu 2021 je od 1. 9. 2020 do 30. 11. 2020,
- rok za oddajo vlog, z začetkom sofinanciranja v letu 2022 je od 1. 9. 2021 do 30. 11. 2021.*

1. VPRAŠANJE: Ali lahko lastna sredstva nadomestimo s subvencijo Ekosklada?

*ODGOVOR: Sredstva slovenske udeležbe za sofinanciranje upravičenih stroškov operacije zagotavljajo upravičenci z lastnimi viri. Za pokritje lastnih virov je možno pridobiti kredit Ekosklada.*

1. VPRAŠANJE: Ali so stroški beljenja prostorov in polaganje keramike oz. drugih talnih ali stenskih oblog, po izvedenih ukrepih za energetsko sanacijo objekta (vzpostavitev v prvotno stanje), upravičeni?

*ODGOVOR: NE. Glejte tudi vprašanje in odgovor št. 84 in 109.*

1. VPRAŠANJE: Zanima nas ali se bomo lahko v kolikor na prvem odpiranju ne bi dosegli praga za sofinanciranje, prijavili na naslednji rok?

*ODGOVOR: DA.*

1. VPRAŠANJE: *A*li je projektna dokumentacija upravičen strošek storitev zunanjih izvajalcev?

*ODGOVOR: NE, upravičeni so le stroški storitev zunanjih izvajalcev, ki se nanašajo na vsebino operacije in jih upravičencu zagotavljajo tretje osebe. Ti stroški so:
 - stroški izdelave energetskih izkaznic oz. elaboratov gradbene fizike,
 - stroški investicijskega inženiringa
 - stroški gradbenega nadzora.*

1. VPRAŠANJE: Ali je elektroosmoza upravičen strošek?

*ODGOVOR: NE.*

1. VPRAŠANJE: Ali je vgradnja kamina upravičen strošek?

*ODGOVOR: DA, v kolikor bo kamin služil ogrevanju prostorov oz. objekta ali ogrevanju sanitarne vode.*

1. VPRAŠANJE: Kaj spada pod stroške investicijskega inženiringa?

*ODGOVOR: V okvir investicijskega inženiringa sodijo naslednje aktivnosti: pridobitev vseh potrebnih soglasij in dovoljenj, koordinacija izvedbe projektne dokumentacije, izbira izvajalcev posameznih del, koordinacija izvajanja del, nadzor izvajanja pogodb.*

1. VPRAŠANJE: Prijavili smo se že na vaš razpis, ki je bil objavljen leta 2018. Ponovno razmišljamo o prijavi, kjer bi izvedeli še druge / neizvedene ukrepe za večjo energetsko učinkovitost. Zanima nas, kako se bodo dokazovali kazalniki, ki so pri obeh razpisih enaki?

*ODGOVOR: Posamezna operacija mora predstavljati ekonomsko nedeljivo celoto aktivnosti, ki izpolnjuje določeno tehnično – tehnološko funkcijo in ima jasno opredeljene cilje. Na istem objektu je možno izvesti novo operacijo, ki bo obsegala druge – še neizvedene ukrepe za večjo energetsko in snovno učinkovitost. Za novo operacijo se bodo določili novi kazalniki na podlagi začetnega stanja (stanja pred novo operacijo) in načrtovanih ukrepov in se bodo dokazovali glede na izvedbo posameznih ukrepov.*

1. VPRAŠANJE: Celoten objekt se uporablja v namene restavracije, ki je v treh etažah.
Klet je v večini vkopana v zemljo ter se ne ogreva, saj je namenjena za
kotlovnico. Zanima me, ali je notranja izolacija sten upravičen strošek, ali je v
tem primeru upravičen strošek zgolj izolacija stropa kleti?

*ODGOVOR: Upravičen strošek je obnova zunanjega ovoja stavbe. Izolacija medetažne plošče in izolacija notranjih sten ni upravičen strošek.*

1. VPRAŠANJE: Streha je v nekaterih delih podeskana in so pod njo prostori za
zaposlene in skladišče, del strehe je nepodeskan in služi za shrambo v
zimskih mesecih. Zanima me, ali je zamenjava in izolacija celotne strehe
upravičen strošek, ali zgolj del strehe, kjer je že podeskano (celotna
streha je del gostinskega objekta)?

*ODGOVOR: V primeru, da se celoten objekt uporablja za turistično dejavnost je upravičen strošek izolacija celotne strehe.*

1. VPRAŠANJE: Ali je vgradnja lokalih rekuperatorjev upravičen strošek?

*ODGOVOR: DA.*

1. VPRAŠANJE: Je izdelava spuščenega stropa in vgradnja učinkovitejše razsvetljave upravičen strošek, ali zgolj razsvetljava ?

*ODGOVOR: Upravičen strošek je nakup in vgradnja energetsko učinkovitejše razsvetljave. Izdelava spuščenega stropa ni upravičen strošek, razen kadar je to posledica izvedbe drugih ukrepov za izboljšanje energetske učinkovitosti.*

1. VPRAŠANJE: Nameravamo kandidirati na razpis z izgradnjo sončne elektrarne, ter posodobiti ogrevalni sistem s toplotno črpalko ter pečjo na polena. Kar se tiče porabe elektrike se kot dokaz lahko predloži račun za elektriko. Pri peči na polena ne moremo dokazati zmanjšane porabe drv, ker drva posekamo v svojem gozdu.

*ODGOVOR: Povečanje energetske učinkovitost objekta ter delež obnovljivih virov energije se dokazuje s podatki o doseženi stopnji energetske učinkovitosti in deležu obnovljivih virov energije iz Energetske izkaznice (ali iz Elaborata gradbene fizike) za stanje pred izvedeno operacijo in po izvedeni operaciji.*

1. VPRAŠANJE: V podjetju smo v letih 2017, 2018 in 2019 prejeli pomoč po shemi »de miminis«. Za zadnji mesec v letu 2019 še nimamo podatkov o prejemu pomoči. Zanima nas za katero obdobje se računa »de minimis pomoč« in ali je potrebno podatke o že pridobljenih pomočeh vnesti v vlogo?

*ODGOVOR: Za preverjanje že dodeljenih pomoči se upošteva aktualno proračunsko leto do sedanjega datuma in dve predhodni proračunski leti v celoti. Za datum prejema pomoči se šteje datum sklepa (odločbe) o odobritvi. Prijavitelj mora podatke o že prejetih (odobrenih) državnih pomočeh navesti v vlogi.*

1. VPRAŠANJE: Ali je vzpostavitev prezračevalnega sistema (rekuperacija) v restavraciji upravičen strošek po tem razpisu?

*ODGOVOR: DA, upravičen strošek je vgradnja sistemov za izkoriščanje odpadne toplote.*

1. VPRAŠANJE: Objekt, kjer se bi izvajala investicija, obsega približno 60% restavracije in s tem povezanih prostorov, okoli 40% pa je stanovanjskih površin. Podjetje bi želelo toplotno izolirati streho oziroma podstrešje, namestiti sončno elektrarno in toplotno črpalko, vzpostaviti sistem rekuperacije v gostinskih prostorih in zgraditi sistem za zbiranje in uporabo deževnice. Ali se kot upravičen strošek pri razpisu upošteva 60% celotnega stroška toplotne izolacije podstrešja (glede na to, da bo ta ukrep prispeval pozitiven učinek tudi na stanovanjski del), pri ostalih ukrepih pa upoštevamo kot upravičen strošek 100% vseh nastalih stroškov (pridobljena električna energija iz sončne elektrarne se bo porabljala zgolj za obratovanje restavracije, toplotna črpalka se bo uporabljala za ogrevanje in hlajenje restavracije, prezračevanje bodo vzpostavili zgolj v restavraciji in tudi odpadno deževnico bodo koristili zgolj za potrebe gostinstva)?

*ODGOVOR: Stroški, ki se nanašajo na ukrepe energetske in snovne učinkovitosti za celoten objekt (toplotna izolacija strehe oz. podstrešja) so upravičeni v sorazmernem delu in sicer za del objekta v katerem se izvaja turistična dejavnost. Stroški, ki se nanašajo samo na del objekta,v katerem se izvaja turistična dejavnost so upravičeni v celoti.*

1. VPRAŠANJE: Zanima nas ali je možna prijava podjetja, ki razpolaga s tremi ločenimi objekti zgrajenimi pred letom 1930, vsi so tudi spomeniško zaščiteni: 1. objekt je deloma namenjen stanovanju lastnikov deloma pa oddajanju sob gostom, 2. objekt je trenutno neogrevan in klasificiran kot " Drug kmetijski del stavb", 3. objekt je trenutno neogrevan in klasificiran kot "Prostor za spravilo pridelka". V sklopu energetske in snovne sanacije bi se 1. objekt deloma saniralo, 2. in 3. objekt pa rekonstruiralo in izdelalo dodatne turistične kapacitete. Za vse tri objekte, bi se izvedlo skupni ogrevalni sistem. Gradbeno dovoljenje in dovoljenje ZVKD je v fazi pridobitve.

*ODGOVOR: Pogoj za operacijo je, da se dejavnost, navedena v poglavju 6 razpisne dokumentacije, v objektu, ki je predmet investicije dejansko izvaja najmanj 12 mesecev pred oddajo vloge na javni razpis. Stroški za vzpostavitev novih turističnih kapacitet niso upravičeni. V danem primeru bi bili torej upravičeni stroški ukrepi za energetsko obnovo in snovno učinkovitost v objektu št. 1, vendar le v delu, ki se nanaša na izvajanje turistične dejavnosti.*

1. VPRAŠANJE: Zanima nas ali v sklopu razpisa upravičen strošek menjava kritine?

*ODGOVOR: NE, glejte odgovor št. 118.*

1. VPRAŠANJE: V izvedbi investicije imamo načrtovano sanacijo dela stavbe, v kateri še ni ustreznega hlajenja oz. ogrevanja. Ali je nakup in vgradnja sistema hlajenja tudi upravičen strošek?

*ODGOVOR: NE.*

1. VPRAŠANJE: Podjetje je kandidiralo na JR 2018 z enim objektom in bilo uspešno. Na letošnji JR bi se javilo z drugim objektom in ga energetsko saniralo. Je to možno ali se oba razpisa med seboj izključujeta?

*ODGOVOR: Da, podjetje lahko kandidira na razpis z novo operacijo, ki predstavlja energetsko sanacijo drugega objekta.*

1. VPRAŠANJE: Pri vprašanju št. 63 je odgovorjeno, da je potrebna dvakratna izdelava energetske izkaznice. Zanima me, ali je možno, da se priloži samo ena energetska izkaznica, ki pa na koncu upošteva tudi predvidene ukrepe (stanje po posegu)?

*ODGOVOR: Možna je predložitev le ene Energetske izkaznice ali Elaborata gradbene fizike, ki mora vsebovati izračun stopnje energetske učinkovitosti obstoječega objekta ter izračun stopnje energetske učinkovitosti objekta z upoštevanjem izvedbe načrtovanih ukrepov.*

1. VPRAŠANJE: Podjetje A, katerega lastnik je tudi 100% lastnik objekta, v katerem se izvaja gostinska dejavnost, je objekt z gostilno in turističnimi sobami dal v najem drugemu podjetju B, ki v njem opravlja gostinsko dejavnost, podjetju A pa za to plačuje najemnino. Ali je podjetje A upravičen prijavitelj investicije v energetsko obnovo tega objekta?

*ODGOVOR: Prijavitelj je upravičen, v kolikor je registriran za eno od dejavnosti, ki so navedene v 6. členu razpisne dokumentacije, ter to dejavnost v objektu oz. v delu objekta, ki je predmet investicije dejansko izvaja najmanj 12 mesecev pred oddajo vloge. V danem primeru bi bil upravičen prijavitelj najemnik (podjetje B), v kolikor izpolnjuje še preostale pogoje razpisa.*

1. VPRAŠANJE: Zraven obstoječega turističnega objekta, ki je namenjen oddajanju apartmajev, imamo namen zgraditi nov objekt, ki bo prav tako namenjen za turistične namene. Zaradi smotrnejše uporabe načrtujemo v novem objektu zgraditi novo kotlovnico, ki bo namenjena obema objektoma. Zanima nas, ali je toplotna črpalka, ki bo namenjena obema objektoma upravičen strošek (v sorazmernem delu). Ali moramo v tem primeru že v fazi oddaje vloge priložiti gradbeno dovoljenje za nov objekt?

*ODGOVOR: Stroški za izvedbo novogradenj ali dozidav objektov niso upravičeni stroški. Vgradnja toplotne črpalke, ki bo namenjena obema objektoma je upravičen strošek v sorazmernem delu. Gradbenega dovoljenja za nov objekt, ki ne bo predmet operacije, ni potrebno prilagati.*

1. VPRAŠANJE: V katerih primerih je nabava sistema hlajenja, torej klimatske naprave, upravičena? Morda samo v primeru, če gre za zamenjavo stare dotrajane z novo, energetsko učinkovitejšo? Podobno vprašanje glede hladilne komore. Je nabava hladilne komore za gostinski lokal upravičena, če z njo zamenjamo nekaj dotrajanih in
energetsko neučinkovitih hladilnikov?

 *ODGOVOR: Upravičen strošek je zamenjava (obstoječega) sistema hlajenja z energetsko učinkovitejšim. Nabava hladilne komore za gostinski lokal ni upravičen strošek.*

1. VPRAŠANJE: Podjetje ima že zgrajen betonski rezervoar za zbiranje deževnice, ki pa še ni priključen. Zanima me, ali je upravičen strošek po razpisu dokončna ureditev tega sistema (črpalka in inštalacijska dela)?

*ODGOVOR: DA.*

1. VPRAŠANJE: Podjetje ima na lokaciji investicije že vrsto let gostinski lokal, v letu 2018 pa smo zraven zgradili še nastanitveni objekt, v katerem so poleg tega še nekateri prostori, ki jih uporabljamo tudi za izvajanje gostinske dejavnosti in kurilnica za celoten kompleks. Uporabno dovoljenje za nov (nastanitveni) objekt imamo od septembra 2018, dejanske prihodke iz naslova oddajanja sob pa smo začeli pridobivati sredi leta 2019 (pozimi in spomladi je bolj 'mrtva sezona' pri nas). Podjetje ima namen postaviti sončno elektrarno in sončne kolektorje, zanima pa nas, če lahko ob prijavi na prvi rok ta ukrep uporabljamo za oba objekta (gostinski in nastanitveni)?

*ODGOVOR: DA, načrtovani ukrep je upravičen strošek in se lahko upošteva za oba objekta, ki tvorita enovito turistično kapaciteto. Glejte tudi odgovor št. 20.*

*Datum: 13.1.2020*

*Izvedena korekcija oziroma dopolnitev odgovora št. 121*

1. VPRAŠANJE: Smo s.p. vendar smo v registru nastanitvenih obratov vpisani samo 6 mesecev na leto (zaradi sezonske narave dela) Ali izpolnjujemo pogoje za prijavo?

*ODGOVOR: DA, pri preverjanju izvajanja dejavnosti prijavitelja se upošteva sezonska narava dela.*

1. VPRAŠANJE: V lasti imamo eno enoto v večstanovanjski apartmajski hiši. Lastniki ostalih enot so druga podjetja oz. fizične osebe. Kdo bi lahko bil prijavitelj v kolikor želimo energetsko sanirati celotno apartmajsko hišo?

*ODGOVOR: Za prijavitelja veljajo splošni pogoji, ki so navedeni v javnem razpisu. V primeru, da je prijavitelj delni lastnik objekta, so stroški za izvedbo ukrepov za energetsko sanacijo celotnega objekta upravičeni le v sorazmernem delu za del objekta, ki je v lastništvu prijavitelja in v katerem se izvaja registrirana dejavnost.*

1. VPRAŠANJE: Ali bi se lahko upravnik v imenu etažnih solastnikov prijavil na razpis za energetsko obnovo. V objektu je večina apartmajev namenjena za oddajo turistom.

*ODGOVOR: NE. Za prijavitelja veljajo splošni pogoji, ki so navedeni v javnem razpisu.*

1. VPRAŠANJE: Za turistični objekt načrtujemo izgradnjo sončne elektrarne. Za priključitev na omrežje je potrebno pridobiti soglasje elektro podjetja. Ali je potrebno predložiti tovrstno soglasje ob vlogi?

*ODGOVOR: Soglasje elektro podjetja za priključitev na omrežje je potrebno pridobiti do začetka izvedbe sončne elektrarne.*

1. VPRAŠANJE: Ali je upravičen nakup energetsko varčnega sistema z pomivanje posode podjetja Winterhalter produkti EnergyPlus?

*ODGOVOR: Nakup energetsko učinkovitejših strojev in opreme ni upravičen strošek po tem javnem razpisu.*

1. VPRAŠANJE: Kako se vnaša, dokazuje in utemelji obrnjena stopnja DDV po 76 a. členu. Se vnaša samo neto vrednost ali se obračuna davek?

*ODGOVOR: V stroškovnik operacije se vnaša vrednost posamezne aktivnosti z vključenim DDV in brez DDV – tudi v primeru obračuna DDV po obrnjeni davčni stopnji.*

1. VPRAŠANJE: Za potrebe turističnega objekta bi namestili sončno elektrarno, ali je glede izbire kakšna omejitev, kakšen mora biti sistem, ki je upravičen po tem razpisu?

*ODGOVOR: Javni razpis ne predpisuje vrste in karakteristike vgrajenih naprav in sistemov. Iz predloženih certifikatov izvajalcev vgrajenih naprav morajo biti razvidne karakteristike vgrajenih naprav, ki morajo izkazovati doseganje kriterijev javnega razpisa glede povečanja energetske učinkovitosti in rabe obnovljivih virov objekta.*

1. VPRAŠANJE: Iz prejšnjih odgovorov sledi, da gradbeno dovoljenje ni obvezna priloga, če ni zahtevano za izvedbo načrtovanih posegov (ki so upravičeni stroški razpisa). Ali je uporabno dovoljenje obvezna priloga? Zmeraj ali samo v določenih primerih?

*ODGOVOR: Uporabno dovoljenje je obvezna priloga v primeru, da se operacija nanaša na izvedbo ukrepov za restavracije in gostilne. Glejte tudi odgovor št. 79.*

1. VPRAŠANJE: Zanima nas ali je zamenjava svetlobnikov na strehi jahalnice (trenutno so svetlobniki enoslojni stekleni ali pvc) z novimi energetsko bolj učinkovitimi in toplotno izolativnimi svetlobniki (lexan – večslojne polikarbonatne plošče) upravičen strošek na javnem razpisu?

*ODGOVOR: Energetsko bolj učinkoviti svetlobniki sodijo v okvir ukrepa: Obnova posameznih elementov ali celotnega zunanjega ovoja stavb in so upravičen strošek.*

1. VPRAŠANJE: Ali se na razpis lahko prijavi tudi normirani s.p.?

*ODGOVOR: DA.*

1. VPRAŠANJE: Podjetje X ima pravnomočno gradbeno dovoljenje za veliko investicijo, ki je razdeljena na dve fazi. Prva faza je energetska obnova obstoječega gostinskega objekta, druga faza pa je dograditev hotela. Zaradi precej visoke investicije, bi podjetje naredilo samo prvo fazo - energetska obnova objekta. Ali bo podjetje imelo pri izplačilu zahtevka težave, ker ne bodo naredili obe fazi, kot je razvidno iz gradbenega dovoljenja?

*ODGOVOR: Posamezna operacija mora predstavljati ekonomsko nedeljivo celoto aktivnosti, ki izpolnjuje določeno tehnično – tehnološko funkcijo in ima jasno opredeljene cilje. V danem primeru je v okviru operacije možno izvajati le prvo fazo – energetsko obnovo obstoječega gostinskega objekta, s tem da se aktivnosti, stroški, rezultati in kazalniki operacije nanašajo samo na objekt, ki je predmet operacije.*

1. VPRAŠANJE: Se nakup smetarnikov oz. podobnih sistemov za ločeno zbiranje odpadkov šteje kot upravičen strošek v tem razpisu? (Pojasnilo: smetarnik bo nameščen na vidnem mestu in bo tako poskrbel, da bodo vanj gostje odlagali smeti v ločene zabojnike. S tem bi se količina mešanih odpadkov bistveno zmanjšala, povečala bi se pa stopnja recikliranja).

*ODGOVOR: DA.*

1. VPRAŠANJE: Se zmanjšanje količine mešanih odpadkov zaradi ločenega zbiranja papirja, embalaže, stekla, ... in boljšega sortiranja šteje kot zmanjšanje količine odpadkov in se to lahko upošteva tudi pri točkovniku (Merilo 2.2.)?

*ODGOVOR: DA.*

1. VPRAŠANJE: Ali je potrebno k vlogi predložiti dosedanje račune za porabo elektrike, vode in odvoz smeti?

*ODGOVOR: K vlogi je potrebno predložiti letni obračun izvajalca javne službe ali posamezne račune za odvoz komunalnih odpadkov in dobavo vode. Račune za porabo elektrike ni potrebno prilagat. Glejte tudi odgovor št. 110.*

1. VPRAŠANJE: Ali je pri zmanjšanju porabe vode upravičen strošek zamenjava zelo starega pralnega stroja in gostinskega pomivalnega stroja?

*ODGOVOR: NE, Nakup strojev in opreme ni upravičen strošek po tem javnem razpisu. Glejte tudi odg. na vprašanje št. 151.*

1. VPRAŠANJE: Ali je po tem razpisu kritina, ki je dotrajana in je nujna za menjavo ter poda projektant izjavo o nujnosti izvedbe tega ukrepa za zagotavljanje ustreznosti po PURES-u upravičen strošek?

*ODGOVOR: NE, zamenjava kritine po tem razpisu ni upravičen strošek.*

1. VPRAŠANJE: Podjetje je v oktobru leta 2018 izvedlo statusni prenos s.p.-ja na d.o.o.. Ker bilanco za preneseni s.p. ni bilo potrebno oddajati na AJPES, tam podatkov o poslovanju s.p.-ja za leto 2018 ni, za novoustanovljeni d.o.o. pa so prihodki samo za dobra dva meseca. Ali v predstavitveni načrt pod postavko Realizirani prihodki podjetja iz gostinske dejavnosti v letu pred operacijo vnesemo skupen seštevek prihodkov za s.p. in d.o.o.?

*ODGOVOR: DA.*

1. VPRAŠANJE: Če je predmet investicije postavitev sončne elektrarne in toplotne črpalke, kaj vse se potrebuje od zunanjih izvajalcev, ki se nanašajo na vsebino operacije? Je dovolj če izvajalci dajo energetske izračune oz. kaj konkretno je potrebno pri teh dveh ukrepih priložiti?

*ODGOVOR: Izvajalci morajo predložiti ustrezne certifikate, iz katerih so razvidne karakteristike vgrajenih naprav, ki morajo izkazovati doseganje kriterijev javnega razpisa glede povečanja energetske učinkovitosti in rabe obnovljivih virov za objekt. Dokazovanje povečanja energetske učinkovitosti objekta ter deleža obnovljivih virov energije za objekt se dokazuje na podlagi podatkov o energetski učinkovitosti objekta in deleža obnovljivih virov energije iz Energetske izkaznice objekta za stanje pred operacijo in za stanje po izvedenih ukrepih.*

1. VPRAŠANJE: Točno katera dokazila so potrebna za uveljavljanje sofinanciranja stroškov? Kako se dokazuje upravičenost stroškov? Kje so objavljena Navodila za upravičence?

*ODGOVOR: Potrebna dokazila za dokazovanje upravičenosti stroškov so opredeljena v Navodilih* organa upravljanja o upravičenih stroških za sredstva evropske kohezijske politike v obdobju 2014-2020. Za predmetni razpis bodo podrobnejša

Navodila za upravičence, objavljena na spletni strani gov.si pri objavljenem javnem razpisu.

1. VPRAŠANJE: Imamo restavracijo, za katero bi želeli pridobiti mednarodno uveljavljen okoljski certifikat. V razpisni dokumentaciji navajate vrsto primernih okoljskih certifikatov. Pri pregledu le-teh smo ugotovili, da se nanašajo na nastanitvene kapacitete in ne na restavracijo. Zanima nas, kateri okoljski certifikati so primerni za restavracije brez nastanitvenih kapacitet?

*ODGOVOR: Dejansko so navedeni okoljski certifikati pretežno naravnani na turistične objekte z nastanitvami. Od navedenih certifikatov so za restavracije primerni certifikati Green Kay, Zero Waste in delno Bio Hotels in EMAS.*

1. VPRAŠANJE: Pri merilu 1.1. bi z energetsko sanacijo pridobili 25 točk. Z energetsko sanacijo bi zamenjali vhodna železna vrata, plinsko peč nadomestili s toplotno črpalko, toplotna črpalka bo ogrevala sanitarno vodo ki jo sedaj ogrevamo s šestimi električnimi bojlerji, uredili bi sončno elektrarno...). Zanima nas ali pri tem merilu v vsakem primeru dobimo točke, ne glede na to da se nam lahko zgodi, da bomo po sanaciji ostali v istem energetskem razredu?

*ODGOVOR: DA, pri merilu 1.1 Energetska učinkovitost objekta se upošteva stanje energetsko učinkovitosti objekta po izvedeni operaciji.*

1. VPRAŠANJE: Ali je strošek nove kritine upravičen, kadar nadomeščamo azbestno kritino?

*ODGOVOR: NE, glejte tudi odgovor št. 118.*

1. VPRAŠANJE: Podjetje ima gostilno oz. restavracijo z ležišči. Ležišča so v tem osrednjem objektu ter v depandansi, sosednjem objektu, ki pa ima svojo hišno številko. Osnovni objekt ima naslov »Naslov 123«, depandansa pa »Naslov 123 A«.  V Ajpesov register nastanitvenih kapacitet imamo  vsa ležišča pod enim vpisom »Naslov 123«, kjer je osrednji objekt, investicija pa se bo odvijala na depandansi. Ali je investicija v depandansi upravičen strošek po tem javnem razpisu?

*ODGOVOR: DA, v kolikor depandansa z gostilno tvori enovito turistično kapaciteto na eni turistični lokaciji.*

1. V kopalnicah bo nameščeno novo talno ogrevanje in nova okna, zaradi tega bo treba odstranit stensko keramiko in položit novo, odstraniti bo treba tuš kadi, wc školjke….. Ali je zamenjava stenske keramike, tuš kadi in wc školjk upravičen strošek?

*ODGOVOR: Upravičeni so stroški, ki so neposredno povezani z izvedbo ukrepov za večjo energetsko in snovno učinkovitost ter za večjo rabo obnovljivih virov energije. Zamenjava sanitarne opreme je upravičena v primeru da se obstoječa sanitarna oprema nadomesti z novo, ki prispeva k zmanjšanju porabe pitne in sanitarne vode. Zamenjava stenske keramike ni upravičen strošek. Glejte tudi odgovor št. 109 in 122.*

1. Podjetje bo saniralo objekt, ki je starejši zgrajen leta 1967, uporabno dovoljenje se ne najde, gostilna pa obratuje že 3. generacijo. Kaj v tem primeru oz. kako dokazujemo delovanje?

*ODGOVOR: V primeru, da je bil objekt zgrajen pred letom 1967 in za objekt po tem datumu ni bilo izdano gradbeno ali uporabno dovoljenje, je potrebno predložiti drugo ustrezno dokazilo, za opravljanje dejavnosti priprave in strežbe jedi in pijač v objektu.*

1. Zanima me, če se kot sobodajalka - torej oseba z dopolnilno dejavnostjo (normiranec) lahko prijavim na ta razpis?

*ODGOVOR: Glejte odgovor št. 48.*

1. Želimo vgraditi sončno elektrarno za namene samooskrbe. Če gledam točkovnik v razpisu bi bila sončna elektrarna v glavnem zajeta v tabeli 1.2 z max. 20-timi točkami (in nekaj malega pri nadaljnjih točkah).  Skupno pa mora biti najmanj 50 točk. Ali je lahko operacija samo z vgradnjo sončne elektrarne upravičena do sredstev po omenjenem razpisu?

*ODGOVOR: Glejte odgovor št. 115.*

1. Turistično društvo ima veljavno gradbeno dovoljenje za rekonstrukcijo in adaptacijo gostišča. Ali se turistično društvo lahko prijavi na razpis?

*ODGOVOR: NE, turistično društvo ni upravičen prijavitelj na ta javni razpis. Upravičeni prijavitelji so MSP, ki se kot pravna ali fizična oseba ukvarjajo z gospodarsko dejavnostjo na področju turizma in so organizirani kot gospodarske družbe, samostojni podjetniki posamezniki ali zadruge z omejeno odgovornostjo.*

1. Ali sodijo na tem razpisu pri menjavi oken, stroški nakupa, demontaže in montaže zunanjih in  notranjih okenskih polic  med upravičene stroške?

*ODGOVOR: DA.*

1. Ali so v primeru, da iz apartmaja s 4. stalnimi ležišči naredimo 2 apartmaja s po dvema stalnima ležiščema, pri čemer kvadratura objekta namenjena turistični dejavnosti ostane nespremenjena, upravičeni stroški za vse ukrepe iz poglavja 7.2.1 RD?

*ODGOVOR: DA, upravičeni so ukrepi iz poglavja 7.2.1. RD. Stroški za vzpostavitev novih turističnih kapacitet ali preureditev obstoječih kapacitet, niso upravičeni.*

1. Ali so na tem razpisuv okviru ukrepa Obnova posameznih elementov ali celotnega zunanjega ovoja stavb, upravičeni stroški za toplotno izolacija tal na terenu ali tal nad neogrevanim prostorom/kletjo kamor sodijo stroški za nakup in vgradnjo toplotne izolacije, odstranitev oblog, tlakov, izkop, izvedba odvodnjavanja v delu, ki je povezan z obnovo, izvedba hidroizolacije, izvedba novih tlakov in oblog?

*ODGOVOR: Upravičeni so stroški za toplotno izolacijo tal na terenu ali tal nad neogrevanim prostorom/kletjo (v kolikor je iz energetske izkaznice objekta razvidno, da je klet neogrevan prostor). Upravičeni so stroški, ki so neposredno povezani z izvedbo ukrepa Obnova posameznih elementov ali celotnega zunanjega ovoja stavb. Izvedba hidroizolacije, odvodnjavanja, ter polaganje keramike oz. drugih talnih oblog niso upravičen strošek.*

1. Ali se v primeru, da "koristimo" vodo iz lastnega vodnjaka, zahteva zraven predložitve vodnega soglasja tudi ustrezno dokazilo, da na območju, kjer se nahaja turistični objekt, ni možnosti priključitve na javni vodovod?

*ODGOVOR: NE.*

1. Ali se v primeru, da na območju, kjer se nahaja turistični objekt ni organiziranega odvoza smeti vlogi priloži dokazilo s strani Občine/Komunale, da na območju še ni organiziran odvoz smeti?

*ODGOVOR: DA.*

1. Za dokazovanje delovanja zadnjih 12 mesec so potrebni podatki (prihodki) v letu 2019 (za 1. rok razpisa), za ugotavljanje kazalcev učinkovitosti, npr. porabljena voda na prihodke iz gostinske dejavnosti pa za leto 2018?

*ODGOVOR: Za dokazovanje delovanja podjetja, za dokazovanje porabljene vode in za dokazovanje prihodkov iz gostinske dejavnosti se uporabljajo podatki za leto pred izvedeno operacijo. V kolikor za oddajo vlog na 1 rok razpisa še niso urejeni podatki o prihodkih podjetja za leto 2019 je možno predložiti letno poročilo o poslovanju podjetja za leto 2018. V tem primeru je potrebno za ugotavljanje kazalcev učinkovitosti upoštevati podatke o porabljeni vodi za leto 2018. Glejte tudi odgovor št. 92.*

1. Je nujno navesti naziv okoljskega certifikata, čeprav se prijavitelj ob oddaji vloge še ni odločil, kateri certifikat bo pridobil?

*ODGOVOR: NE, ob sami izvedbi pa mora izbrati enega izmed določenih v razpisu.*

1. V JR sicer ni navedeno, vendar, ali mora imeti uporabno dovoljenje žig pravnomočnosti?

*ODGOVOR: NE.*

1. Prosim za pojasnilo v povezavi z odgovorom na vprašanje pod zap. 121, kjer piše, da se lastni viri lahko nadomestijo s sredstvi Eko sklada. Kaj so torej »isti upravičeni stroški« - v 100% višini upravičenih stroškov ali v 75% upravičenih stroškov?

*ODGOVOR: Glejte korekcijo oz dopolnitev vprašanja št. 121. Sredstva slovenske udeležbe za sofinanciranje upravičenih stroškov operacije zagotavljajo upravičenci z lastnimi viri. Za pokritje lastnih virov je možno pridobiti kredit Ekosklada.*

1. Kdo lahko izvede dela investicijskega inženiringa (različna dela, navedena v odgovoru pod zap. 127)?

*ODGOVOR: Za izvajanje investicijskega inženiringa ni predpisanih posebnih pogojev za izvajanje dejavnosti.*

1. Rok za oddajo je 20.1.2020. Ali je za javni razpis predviden samo en rok?

*ODGOVOR: Glejte razpisno dokumentacijo, poglavje št. 13 ter odgovor na vprašanje št. 120.*

1. Kako bo vrednoteno merilo 1.1 energetska učinkovitost objekta v segmentu računske rabe letne rabe energije za ogrevanje stavbe, kjer zaradi omejitev ZVKDS toplotna zaščita zunanjih sten ni dovoljena? Je možno za prikaz potenciala prihrankov namestiti fiktivno plast toplotne zaščite, da se pridobijo točke oziroma ali je kakšna drugačna uravnilovka, ki bi tem stavbam omogočala doseganje primerljive energetske učinkovitosti stavbam, ki so brez omejitev ZVKDS?

*ODGOVOR: Energetska učinkovitost objektov, kjer zaradi pogojev spomeniškega varstva ni možno izvesti ustrezne toplotne izolacije na zunanji strani objekta, se upošteva v dejanskih vrednostih (brez »fiktivnih«dodatkov). Navedeni objekti dosegajo nižje vrednosti energetske učinkovitosti. Kot kompenzacijo za nižje dosežene vrednosti pri merilu 1.1. objekti, ki so razglašeni kot kulturni spomenik lahko pridobijo točke pri merilu 4.1.*

1. Lastnik parcele, na kateri je nastanitveni objekt sem jaz kot fizična oseba. Hkrati sem zakoniti zastopnik (in lastnik) podjetja (d.o.o.), ki bo prijavitelj na razpis. Mora biti med mano kot fizično osebo in podjetjem sklenjena kakšna pogodba ali zadošča izpis iz ZK na fizično osebo?

*ODGOVOR: DA, sklenjena mora biti najemna pogodba med lastnikom objekta (fizično osebo) in d.o.o. (prijaviteljem).*

1. Fasado in izolacijo podstrešja bomo obnovili samo na 9/10 delu stavbe, ker bomo v roku 4 let drugi del (1/10)  stavbe zrušili in pozidali na novo. Zdi se nam ne gospodarno, da že zdaj obnavljamo tudi ta del, ki ga želimo podreti. Se je možno prijaviti na razpis, če ne obnavljaš stavbe v celoti?

*ODGOVOR: DA, v tem premeru bodo rezultati operacije izkazovali nižjo vrednost doseganja energetske učinkovitosti objekta.*